Det er ustadigt pinsevejr, vi har taget hul på,  hvor der især i det jyske kan falde over en halv måneds regn. Så pinsesolen kan nogle steder få svære betingelser til at udføre sin dans på himlen. Hvor lørdag for de flestes vedkommende vil være mest grå, så bliver der bedre mulighed for at se pinsesolen danse på pinsedag. Store dele af landet kan se frem til en pæn søndag med tørvejr og god plads til solen. Eneste undtagelse er nordjyderne, da lavtrykket fra lørdag er trukket op nord for Skagen pinsedag og giver på disse kanter en del regn. I den sydlige og østlige del af landet forventes tørvejr. Til gengæld har vi i Nordjylland udsigt til en omgang byger med torden, når vi når til tirsdag. Selvom der bliver lidt tiltrængt tørvejr mange steder, bliver det også en blæsende dag. I forbindelse med lavtrykket nord for Danmark forventes der en hård vind fra sydvestlig retning. Derudover er det fortsat kølig luft, der bliver sendt ned over Danmark. Maksimumtemperaturer søndag bliver 11 til 13 grader. Det oplyser TV2 Vejret. 2. pinsedag med regn fra vest Pinsen slutter af med et frontsystem, der skal forbi landet i løbet af mandagen. Det giver regn til hele landet, men også en opklaring efterfølgende, der kan give en pæn eftermiddag i den vestlige del af landet. Pinsedag lægger vinden sig. Dermed kan 2. pinsedag føles lunere end pinsedag til trods for, at temperaturen bliver i samme leje. 12 til 15 graders varme forventes 2. pinsedag. Når alle pinsedagene gøres op, så forventes der mellem 15 og 30 millimeter regn. Vådest bliver det i Jylland med over 30 millimeter, mens Bornholm går næsten fri af regnvejr de kommende dage med under 5 millimeter. De 30 millimeter er over en halv måneds regn, da der i løbet af maj normalt falder 47,3 millimeter nedbør.
Der er fortsat ikke meget forår over vejret i det nordjyske. Godt nok holder temperaturerne sig på den gode side af ti grader, men den traditionelle pinsesols dans er i fare for at blive til en vaskeægte regndans.